Majbrit Berlau (EL), 2005-04-28:
Enhedslisten støtter forslaget, og for god ordens skyld skal jeg også hilse og sige fra ordføreren for SF, at de også har tilkendegivet deres støtte til forslaget.
Det er noget af det, som det her forslag vil rette op på.
Netop fordi det er komplicerede forløb, mener vi i Enhedslisten, at det kunne være fornuftigt, at man ser på hele patientforløbet og ser på, hvor det undervejs går galt, og hvad det så er, man kan gøre for at forbedre det.
Et andet meget vigtigt punkt, som forslaget retter op på, er de ansattes vilkår.
Vi skal sikre os, at de ansatte fortsat har lyst til at blive på afdelingerne, og sikre os, at folk er tiltrukket af at søge arbejde der.
Det kan man gøre ved at sikre et ordentligt arbejdsmiljø, hvor folk føler, at de har mulighed for at levere en ordentlig arbejdsindsats, for hvis det ikke er tilfældet, så har talrige undersøgelser vist, at så forlader folk arbejdspladserne, og ydermere fører det til, at risikoen for arbejdsskader bliver meget større.
Det er nedbrydende hele tiden ikke at kunne nå at gøre sit arbejde ordentligt, fordi der ikke er sat ressourcer af til det, fordi normeringerne er for små, og fordi organiseringen af arbejdet er for dårlig.
Enhedslistens svar på denne her problematik er bl.a. en støtte til sådan et forslag.
Så vi kunne, hvis der var politisk vilje i denne her sal, sikre, at langt flere blev ansat i det offentlige, så de kunne tage sig af vores ældre og vores syge, uden at det ville koste det offentlige ekstra.
Vi har påvist, at det er muligt at fordele arbejdet, uden at koster samfundet penge.
Det ville være til glæde for alle, både de ansatte, patienterne og brugerne af det offentlige system.
Når man kommer på hospitalerne, så springer det i øjnene, at der mangler hænder til at gøre rent.
Derfor burde en del af handlingsplanen være, at man satte flere ressourcer af til rengøring.
Vi ved jo, at hygiejnen på de danske hospitaler er et problem.
Det har vi set jævnligt i aviserne også i løbet af den sidste uge, og vi ved, at der mange steder er skåret meget voldsomt ned på rengøringen.
Den er blevet udliciteret osv.
Det har medført store problemer for hygiejnen på de danske hospitaler.
Det ville ikke alene have betydning for de ansatte, men det ville også have en væsentlig betydning for en lang række medicinske patienter, at man løftede den her opgave og sikrede, at de danske hospitaler var infektionsfri, så patienter ikke bliver inficeret med en sygdom oven i den, de faktisk er blevet indlagt for.
Endelig bør vi sørge for, at der er tilstrækkeligt med ressourcer i hjemmeplejen, og at der kommer et ændret fokus på den holdning, der er til hjemmeplejen.
Enhedslisten fremsatte i denne uge forslag om, at alle ældre har ret til et værdigt liv, ret til at spise den mad, de kan lide, at se de mennesker, der er vigtige for dem, at komme ud, når de har lyst til det, osv.
Vi ønsker at få undersøgt, hvordan de ældre vil have hjælp, og hvilke forslag de har til at få hjælpen organiseret.
Det er jo helt klart, at når mennesker er trygge og har en høj grad af indflydelse på deres eget liv, så trives de meget bedre.
Bedre trivsel vil i høj grad kunne forebygge nogle af de mange indlæggelser, og det vil i høj grad kunne hjælpe, når de ældre bliver udskrevet, at de kommer hjem til eget hjem, hvor der er blevet postet flere ressourcer i den hjemmehjælp, som har til primær opgave i samarbejde med den ældre at tilrettelægge den indsats, som er nødvendig for at sikre et ordentligt patientforløb, og sikre, at den ældre får et værdigt liv i eget hjem.